b"\n_START_ARTICLE_\nCao Yu\n_START_SECTION_\nInf\xc3\xa0ncia\n_START_PARAGRAPH_\nNascut a Tianjin en el si d'una fam\xc3\xadlia adinerada, el seu nom real era W\xc3\xa0n Ji\xc4\x81b\xc7\x8eo (xin\xc3\xa8s tradicional: \xe8\x90\xac\xe5\xae\xb6\xe5\xaf\xb6, xin\xc3\xa8s simplificat: \xe4\xb8\x87\xe5\xae\xb6\xe5\xae\x9d). La seva fam\xc3\xadlia procedia originalment de Qianjiang en la prov\xc3\xadncia de Hubei, per\xc3\xb2 els negocis familiars havien dut als pares de Cao Yu a Tianjin, ciutat amb un ambient cosmopolita i forta influ\xc3\xa8ncia occidental. Durant la seva inf\xc3\xa0ncia, la seva mare el portava habitualment a veure representacions d'\xc3\xb2pera xinesa tradicional, aix\xc3\xad com de les obres de teatre d'estil occidental que es comen\xc3\xa7aven a escriure i representar a la Xina. El teatre segons models occidentals, per al qual es va encunyar el terme xin\xc3\xa8s hu\xc3\xa0j\xc3\xb9 (\xe8\xa9\xb1\xe5\x8a\x87 / \xe8\xaf\x9d\xe5\x89\xa7) havia comen\xc3\xa7at a penetrar en la Xina en el marc de la renovaci\xc3\xb3 cultural promoguda per intel\xc2\xb7lectuals com Chen Duxiu i Hu Shih, i que va cristal\xc2\xb7litzar l'any 1919, en el dit Moviment del Quatre de Maig.\n_START_SECTION_\nInicis literaris\n_START_PARAGRAPH_\nEntre 1920 i 1924 Cao Yu va estudiar en l'escola secund\xc3\xa0ria de Nankai, escola que impartia un programa d'estudis d'estil occidental. A m\xc3\xa9s, Nankai comptava amb una societat d'art dram\xc3\xa0tic en la qual els estudiants representaven obres occidentals, especialment les de Henrik Ibsen i Eugene O'Neill, els autors m\xc3\xa9s coneguts a la Xina gr\xc3\xa0cies a les traduccions de Hu Shih. Cao Yu en va participar com a actor en moltes d'aqueixes representacions, arribant a assumir el paper femen\xc3\xad de Nora en l'obra La casa de nines d'Ibsen. Tamb\xc3\xa9 va participar-hi en la traducci\xc3\xb3 de l'obra Strife de John Galsworthy._NEWLINE_Despr\xc3\xa9s de la seva etapa a Nankai, Cao Yu va ingressar en la prestigiosa universitat pequinesa de Tsinghai, on es graduaria en Lleng\xc3\xbces i Literatura Occidentals el 1934. Durant els seus estudis universitaris, Cao Yu va millorar els seus coneixements de rus i angl\xc3\xa8s, i va haver de llegir obres d'autors de llengua anglesa com Bernard Shaw i Eugene O'Neill, i d'autors russos com Anton Tx\xc3\xa9khov i Maksim Gorki, aix\xc3\xad com, en traducci\xc3\xb3, cl\xc3\xa0ssics grecs com Eur\xc3\xadpides i \xc3\x88squil. Aquesta formaci\xc3\xb3 en literatura occidental marcaria el seu estil en un g\xc3\xa8nere, el teatre parlat, que tot just tenia tradici\xc3\xb3 a la Xina. Durant el seu \xc3\xbaltim any en la universitat, Cao Yu complet\xc3\xa0 la seva primera obra, La tempestat, que marcaria una fita en el teatre xin\xc3\xa8s del segle\xc2\xa0xx._NEWLINE_Mentre que les obres escrites pels dramaturgs xinesos anteriors a Cao Yu tenen un inter\xc3\xa8s fonamentalment hist\xc3\xb2ric i tot just no han gaudit d'\xc3\xa8xit cr\xc3\xadtic ni popular, les obres de Cao Yu rebrien un gran \xc3\xa8xit de p\xc3\xbablic i convertirien al seu autor en el primer dramaturg xin\xc3\xa8s de fama internacional.\n_START_SECTION_\nLa tempestat\n_START_PARAGRAPH_\nLa tempestat \xc3\xa9s sens dubte l'obra dram\xc3\xa0tica xinesa m\xc3\xa9s popular del per\xc3\xadode anterior a la invasi\xc3\xb3 japonesa. Va ser publicada per primera vegada en una revista liter\xc3\xa0ria dita Publicaci\xc3\xb3 Quadrimestral Liter\xc3\xa0ria, que havia estat fundada pels intel\xc2\xb7lectuals Zheng Zhenduo i Jin Yi, el 1934. Poc despr\xc3\xa9s de la seva publicaci\xc3\xb3 en eixa revista, seria representada en la ciutat de Jinan i posteriorment en funcions de gran \xc3\xa8xit a Xangai i a T\xc3\xb2quio en el 1935. El 1936, es va estrenar a Nanqu\xc3\xadn amb el mateix Cao Yu actuant en el paper protagonista. Despr\xc3\xa9s de l'\xc3\xa8xit d'aquestes representacions, l'obra va ser duta al cinema en dues versions quasi coincidents en el temps produ\xc3\xafdes a Xangai i Hong Kong el 1938. D'una altra versi\xc3\xb3, aquesta del 1957, en va ser un dels protagonistes l'actor Bruce Lee molt conegut  per  films d'arts marcials,. La trama de l'obra gira entorn d'una fam\xc3\xadlia que es veu abocada a la destrucci\xc3\xb3 psicol\xc3\xb2gica i f\xc3\xadsica per la depravaci\xc3\xb3 moral dels seus membres, dominats per la figura corrupta de Zhou Puyuan, el patriarca. L'esc\xc3\xa0ndol que va acompanyar al tractament del tema de l'incest en l'obra va contribuir sens dubte a la fama assolida per aquesta obra que, malgrat que molts veuen en ella grans imperfeccions t\xc3\xa8cniques, \xc3\xa9s considerada la fita que va marcar la maduresa del g\xc3\xa8nere teatral modern a la Xina. Fins i tot aquells que han posat en dubte la qualitat liter\xc3\xa0ria de Cao Yu, com el fam\xc3\xb3s cr\xc3\xadtic C. T. Hsia, reconeixen que la popularitzaci\xc3\xb3 i consolidaci\xc3\xb3 del g\xc3\xa8nere teatral a la Xina es deu fonamentalment a les primeres obres de Cao.\n_START_SECTION_\nL'alba i La selva\n_START_PARAGRAPH_\nLa tem\xc3\xa0tica de la progressiva degradaci\xc3\xb3 moral de persones enfrontades a una societat hostil continuaria en la segona obra de Cao Yu, L'alba, publicada el 1936. En aquesta obra, es narra la hist\xc3\xb2ria de diverses dones a Xangai la vida de les quals es desintegra enmig d'una falta d'afecte i de comprensi\xc3\xb3 de la societat que les envolta, abocades a una dest\xc3\xad tr\xc3\xa0gic del que no poden escapar. En el 1937, es va estrenar la seva tercera obra, La selva, t\xc3\xadtol tamb\xc3\xa9 tradu\xc3\xaft com El bosc o El camp, que va tenir menys \xc3\xa8xit que les anteriors i que narra una hist\xc3\xb2ria d'assassinats i venjances en un bosc. Els elements sobrenaturals i fant\xc3\xa0stics en aquesta obra no van ser del gust dels cr\xc3\xadtics del seu moment, en una \xc3\xa8poca que es valorava m\xc3\xa9s el realisme social com el retratat en les dues primeres obres de Cao Yu. En els anys 1980, aix\xc3\xb2 no obstant, l'inter\xc3\xa8s per formes narratives no realistes va recuperar l'inter\xc3\xa8s gr\xc3\xa0cies a aquesta obra de Cao Yu, i el mateix autor va col\xc2\xb7laborar en la producci\xc3\xb3 d'una nova posada en escena. L'obra va ser portada al cinema el 1987.\n_START_SECTION_\nProducci\xc3\xb3 liter\xc3\xa0ria durant l'ocupaci\xc3\xb3 japonesa\n_START_PARAGRAPH_\nDespr\xc3\xa9s de la invasi\xc3\xb3 japonesa de la Xina el 1937, Cao Yu es va refugiar en la ciutat central de Chongqing, al costat del govern de Chiang Kai-shek. All\xc3\xad va escriure la seva quarta obra La metamorfosi, molt diferent de les anteriors al tractar-se d'una obra d'exaltaci\xc3\xb3 patri\xc3\xb2tica. Representada per primera vegada en el 1939, aquesta obra est\xc3\xa0 ambientada en un hospital militar que pateix els bombardejos aeris de l'ex\xc3\xa8rcit japon\xc3\xa8s. Aquest tipus de literatura dedicada a una causa pol\xc3\xadtica va esdevenir l'estil afavorit per la major part dels escriptors xinesos en l'\xc3\xa8poca de guerra. Mentre en les zones controlades pel govern de Chongqing s'escrivien obres d'exaltaci\xc3\xb3 nacionalista, al nord, en la zona controlada pels comunistes de Mao, es desenvolupava un tipus de literatura al servei de la causa comunista._NEWLINE_En l'any 1940, Cao Yu va completar l'escriptura de la seva cinquena obra de teatre, L'home de Pequ\xc3\xadn, considerada la seva obra m\xc3\xa9s profunda i aconseguida. Ambientada en el Pequ\xc3\xadn (llavors Beiping) de l'\xc3\xa8poca, sorprenentment l'obra no al\xc2\xb7ludeix a la guerra amb el Jap\xc3\xb3 i narra la hist\xc3\xb2ria d'una fam\xc3\xadlia acomodada vinguda a menys, que veu com el seu m\xc3\xb3n tradicional s'enfonsa enmig de canvis socials als quals no \xc3\xa9s capa\xc3\xa7 d'adaptar-se. El t\xc3\xadtol de l'obra fa al\xc2\xb7lusi\xc3\xb3 a l'hom\xc3\xadnid anomenat home de Pequ\xc3\xadn, que va viure al nord de la Xina fa diversos centenars de milers d'anys. Amb aquest s\xc3\xadmil, Cao Yu destaca la incapacitat d'adaptar-se a la societat moderna de les fam\xc3\xadlies tradicionals ancorades en els usos i costums del passat._NEWLINE_El 1941, encara a Chongqing, Cao Yu va completar una adaptaci\xc3\xb3 teatral de la famosa obra La fam\xc3\xadlia del novel\xc2\xb7lista Ba Jin. La seva \xc3\xbaltima obra escrita durant l'ocupaci\xc3\xb3 japonesa va ser El pont, publicada en el 1945 i que seria estrenada en el 1947, despr\xc3\xa9s del final de la guerra._NEWLINE_Durant la seva estada a Chongqing, Cao Yu va fer classes en l'escola d'art dram\xc3\xa0tic de la ciutat i va completar una traducci\xc3\xb3 de l'obra Romeu i Julieta de William Shakespeare.\n_START_SECTION_\nViatge als Estats Units i regr\xc3\xa9s a la Xina\n_START_PARAGRAPH_\nDespr\xc3\xa9s de la fi de l'ocupaci\xc3\xb3 japonesa, Cao Yu va viatjar als Estats Units al costat de Lao She, altre escriptor xin\xc3\xa8s de gran prestigi. Ambd\xc3\xb3s es passarien un any viatjant pel pa\xc3\xads. Despr\xc3\xa9s del seu retorn a la Xina, va ser contractat per uns estudis cinematogr\xc3\xa0fics de Xangai com guionista i director de la pel\xc2\xb7l\xc3\xadcula Dia de sol radiant (\xe8\x89\xb7\xe9\x99\xbd\xe5\xa4\xa9 / \xe8\x89\xb3\xe9\x98\xb3\xe5\xa4\xa9 Y\xc3\xa0ny\xc3\xa1ngti\xc4\x81n), estrenada en el 1946.\n_START_SECTION_\nL'obra de Cao Yu despr\xc3\xa9s de la proclamaci\xc3\xb3 de la Rep\xc3\xbablica Popular\n_START_PARAGRAPH_\nDespr\xc3\xa9s de la proclamaci\xc3\xb3 de la Rep\xc3\xbablica Popular de la Xina el 1949, Cao Yu va esdevenir director del Grup de Teatre de l'Art Popular de Beijing, c\xc3\xa0rrec que conservaria fins a la seva mort. A pesar que en la seva joventut no s'havia mostrat proper a la ideologia comunista, les seves primeres obres, amb el seu retrat de la decad\xc3\xa8ncia i crueltat de la societat burgesa, admetien una interpretaci\xc3\xb3 en clau marxista, la qual cosa les va fer molt populars en la societat xinesa dels anys 1960, \xc3\xa8poca en la qual la ideologia de Mao Zedong exigia que la creaci\xc3\xb3 liter\xc3\xa0ria estigu\xc3\xa9s al servei de la causa comunista._NEWLINE_Al costat de les repetides posades en escena de les seves obres antigues, Cao Yu va continuar escrivint. En el 1956, es public\xc3\xa0 i es va representar la seva obra Cel resplendent, i en el 1961, en la seva \xc3\xa8poca de major reconeixement p\xc3\xbablic, va fer una incursi\xc3\xb3 en el terreny del drama hist\xc3\xb2ric amb l'obra El coratge i l'espasa. Aquesta obra, encara que ambientada en l'\xc3\xa8poca dels Regnes Combatents, al final de la dinastia Zhou, contenia al\xc2\xb7lusions clares al frac\xc3\xa0s de les pol\xc3\xadtiques de Mao Zedong, com el Gran Salt Avant. Les cr\xc3\xadtiques a Mao i la lluita pel poder en la c\xc3\xbapula del bur\xc3\xb3 pol\xc3\xadtic de la Rep\xc3\xbablica Popular desembocaria en la Revoluci\xc3\xb3 Cultural, campanya llan\xc3\xa7ada per Mao per a reafirmar el seu poder i lluitar contra els elements burgesos i capitalistes tant en la pol\xc3\xadtica com en la cultura. Els atacs contra intel\xc2\xb7lectuals durant la Revoluci\xc3\xb3 Cultural van afectar a Cao Yu, que seria marginat fins a la seva rehabilitaci\xc3\xb3 despr\xc3\xa9s de la mort de Mao i la pujada al poder de Deng Xiaobing._NEWLINE_La seva \xc3\xbaltima obra va ser Wang Zhaojun, estrenada l'any 1979. El 13 de desembre del 1996, a l'edat de 86 anys, Cao Yu transia a Beijing."